kardosdrur/scandi-wiki huggingface dataset:
Matthijs Vermeulen

Matthijs Vermeulen (egentlig Matheas Christianus Franciscus van der Meulen) (født 8. februar 1888 i Helmond, – død 26. juli 1967 i Laren, Holland) var en hollandsk komponist.

Han er en af de betydelige hollandske komponister i det 20 århundrede.

Han var også journalist og musikkritiker. Han har skrevet mange værker for både orkester og soloinstrumenter.

Vermeulen er nok bedst kendt for sine 7 symfonier, som er i atonal stil, og orkesterværket Den Flyvende Hollænder.

Udvalgte værker 

 Symfoni nr. 1 "Symfoniske sange" (1914) - for orkester
 Symfoni nr. 2 "Optakt til den nye dag" (1920) - for orkester 
 Symfoni nr. 3  "Thrène og Péan" (1921) - for orkester
 Symfoni nr. 4 "Sejrene" (1941) - for orkester
 Symfoni nr. 5 "De syngende i morgen" (1945) - for orkester
 Symfoni nr. 6 "Glade minutter" (1958) - for orkester
 Symfoni nr. 7 " Dithyrambs for de kommende tider" (1965) - for orkester
 "Den Flyvende Hollænder" (1930) (orkesterfantasi) - for orkester
 "Balkonen"(1944) - for mezzosopran og klaver
 "Tre kærlighedssange" (1962) - for mezzosopran og klaver

Kilder 
 Biografi af Matthijs Vermeulen på matthijsvermeulen.nl
 om Matthijs Vermeulen på musicweb-international.com 

Komponister fra Nederlandene
Klassiske komponister fra det 20. århundrede
Brandstiftelse

Brandstiftelse eller ildspåsættelse er en forbrydelse (kriminel handling), der består i at antænde en brand med forsæt eller under uagtsomhed.

Motivet for brandstiftelse kan være udsigten til økonomisk gevinst i form af erstatning fra forsikringsselskabet efter ildspåsættelsen. Der kan også være tale om vandalisme eller pyromani.

I tilfælde hvor gerningspersonen bliver klar over, at handlingen udsætter andres liv for overhængende fare kan straffen for brandstiftelse være fængsel indtil livstid, jf. Straffelovens § 180.

Selv om der anmeldes omkring 1.700 tilfælde af forsætlig brandstiftelse i Danmark hvert år, fører kun en tredjedel til pågribelsen af en formodet gerningsperson.

Mordbrande har altid været straffet hårdt i Danmark, og indtil dødsstraffens afskaffelse i Danmark i 1930 var der dødsstraf for mordbrande, senest ved Straffeloven af 1866 § 280. Forinden vedtagelsen af straffeloven fra 1866 foreskrev Christian 5.'s Danske Lov 6-19-1 fra 1683, at mordbrændere skulle "miste deres hals" og enten brændes eller stejles.

Eksempler på brandstiftere 
<NB! Fiktive som virkelige; liste ikke komplet>
 Herostratos (Artemistemplet i Efesos, 356 f.Kr.)
 Marinus van der Lubbe (Rigsdagsbranden i Berlin, 1933)

Se også 

 Pyromani
 Molotovcocktail

Noter 

 
Straffelovsovertrædelser
Juridiske begreber
Dagbøde

En dagbøde er en bøde for et strafbart forhold og fastsættes efter den dømtes gennemsnitlige dagsindtægt. Straffen vil således bestå af et antal dagbøder. Dagbøder står således i modsætning til sumbøder.

Dagbøder anvendes bl.a. i Danmark, Sverige, Finland og Tyskland, men er også under indførelse i Ruslands retspraksis under betegnelsen штрафо-дни.

Straf
Vladimir Motyl

Vladimir Jakovlevitj Motyl (født 26. juni 1927, død 21. februar 2010) var en russisk filminstruktør og manuskriptforfatter,

Han blev født i Hviderusland, som på det tidspunkt var en del af Sovjetunionen. Hans far var polsk immigrant. Vladimir Motyl studerede på Sverdlovsk Institut for Teater og arbejdede omkring 10 år på forskellige teatre i Ural og Sibirien.

I 1963 lavede han sin første film, en film som blev mødt med stor succes.

Hans anden film Zjenja, Zjenetsjka, en romantisk komediedrama, blev ligeledes en stor succes og blev kendt som den mest populære sovjetiske film nogensinde. Hans film Ørkenens hvide sol fra 1970 anses som en russisk klassiker.

Eksterne henvisninger 
 

Manuskriptforfattere fra Rusland
Filminstruktører fra Rusland
Den Suhrske Stiftelse

Den Suhrske Stiftelse er oprettet 1859 af grosserer Johannes Theodorus Suhr til gavn for slægten Suhr. Han havde ingen efterkommere i sit ægteskab med Caroline Falch og bestemte, at en stor del af hans formue skulle båndlægges i en stiftelse, fortrinsvis i form af fast ejendom.

Den Suhrske Stiftelse består af to afdelinger. Første afdeling er Etatsråd Johannes Theodorus Suhrs og Hustru Caroline Falch's Familiestiftelse, som er en erhvervsdrivende fond. Fondens indtægter anvendes til uddeling af legatportioner til og på anden måde til gavn for efterkommere af Johannes Theodorus Suhrs forældre, grosserer Ole Bernt Suhr og hustru Dorothea Beckman. Legater kan kun søges af personer, der er beslægtede med testator.

Anden afdeling udgøres af Etatsråd Johannes Theodorus Suhrs og Hustru Caroline Falch's Fond til fordel for efterkommere af Anna Elisabeth Dorthea Meincke, f. Falch (søster til Caroline Falch), og til fordel for visse pårørende til borgerrepræsentanter, magistratsmedlemmer og dommere i København samt medlemmer af Folketinget.

Hertil kommer Etatsråd Suhrs og Hustrus Legat til Udlån til trængende Professionister (Den Suhrske Stiftelses Håndværkerlegat) og Pastor C. E. Suhrs og Hustrus Legat for ugifte Præstedøtre. Pastor C.E. Suhr var broder til Johannes Theodorus Suhr.

I 2003 rådede stiftelsen over en kapital på ca. 180 mio. kr.

Stiftelsen har til huse i Suhrs Gård på Gammeltorv i København.

Direktører 
 1860-1861: P.G. Bang, højesteretsjustitiarius
 1861-1885: H.A. Mollerup, højesteretsassessor
 1885-1904: P.C.N. Buch, højesteretsjustitiarius
 1904-1909: Jonas Poulsen, højesteretsassessor
 1909-1910: A.P. Grüner, højesteretsassessor
 1910-1917: A.F. Lütken, højesteretsassessor
 1917-1933: R.S. Gram, højesteretspræsident
 1933-1947: Julius Møller, højesteretsdommer
 1947-1962: Ove Krarup, højesteretsdommer
 1962-1971: Aage Lorenzen, højesteretspræsident
 1971-1972: Louis le Maire, højesteretsdommer
 1972-1977: Frants Thygesen, højesteretsdommer
 1977-1993: Peter Christensen, højesteretspræsident
 1993-2002: Jørgen Nørgaard, højesteretsdommer
 2003-2006: Peter Møgelvang-Hansen, professor
 2007-2008: Mogens Gaarden, advokat
 2009-: Stig Bigaard, Advokat

Familieudpegede direktører 
 1859-1879: Carl Emil Suhr
 1859-1875: Ole Bernt Suhr
 1859-1874: M.A. d'Origny
 1874-1891: Frederik Suhr
 1875-1888: Johannes Theodor Suhr, Rosengaard
 1879-1896: Julius Holmblad
 1888-1891: F.F. Adsersen
 1891-1932: Theodor Suhr, Nyborg
 1891-1939: L.A. Madsen
 1896-1909: J.P. Bech
 1909-1920: Johannes Theodor Suhr, Rosengaard
 1920-1940: Aug. Villads Bech
 1932-1955: Henrik Gamst Suhr
 1939-1973: L.Th.S. Madsen
 1940-1962: Jens Juel, Petersgaard
 1956-1976: Edward Suhr
 1962-1978: Tage Brammer
 1973-2002: Nils Teisen
 1976-2005: William Malling
 1978-: Elsebeth Koefoed
 2002-: Peter Suhr-Jessen
 2005-: Niels Christian Engelsborg Voss

Eksterne henvisninger 
 Den Suhrske Stiftelses hjemmeside 

Etableret i 1859
Fonde fra Danmark
Slægten Suhr
Indre By (København)
Stiftelser i København
Den Schou-Beckmanske Stiftelse

Den Schou-Beckmanske Stiftelse (egl. Etatsraad Jacob Henric Schou og Hustru Susanne Beckmans Stiftelse) er en stiftelse, oprettet af etatsråd Jacob Henric Schous og hustru Susanne Beckman ved fundats af 10. marts 1818 med senere tillæg og efter længestlevendes død kgl. konfirmeret 27. maj 1843. Stiftelsen tilgodeser slægterne Schou og Beckman.

Stiftelsen havde i 2004 en formue på ca. 6,2 mio. kr.

Eksterne henvisninger 
 Stiftelsens hjemmeside 

Etableret i 1818
Fonde fra Danmark
Stiftelser i København
Holger Melson

Holger Melson (16. november 1916 i Vejle – 15. november 1994) var en dansk seminarierektor i Odense, cand.teol., ridder af Dannebrog.

Han var søn af snedkermester Sivert Melson og hustru Anna Elisabeth, født Sørensen. Han blev gift 9. august 1942 med Aase, født Lind, født 3. marts 1916 i Fuglebjerg Sogn i Sorø Amt. Der er tre sønner i ægteskabet.

Studentereksamen fra Vejle Gymnasium i 1935. Cand.teol. 1942 og dernæst hjælpepræst i Ry og Dover 1942-1945.

Holger Melson blev ansat på Odense Seminarium i 1945 under forstander Harald Smith til at undervise i kristendomskundskab og pædagogik, i 1958 udnævnt til lektor.

Han efterfulgte Per Mogens Hansen som seminarierektor på Odense Seminarium fra 1964 til 1984.

 1964-1978 medlem af Folkeuniversitetets programudvalg
 1967-1978 medlem af bestyrelsen for Odense Socialpædagogiske Seminarium
 1971-1975 næstformand for centerrådet ved Odense Universitetscenter
 1980-1983 medlem af bestyrelsen for Samarbejdsorganisationen for Videregående Uddannelser for Fyn (SVUF)

Skolefolk fra Danmark
Danskere i 1900-tallet
Personer i Kraks Blå Bog (afdøde)
Riddere af Dannebrog
Personer fra Vejle
Ines Paulke

Ines Paulke (20. september 1958 – 17. februar 2010) var en tysk rockmusiker.

Forud for sin karriere var hun uddannet sygeplejeske. Indtil 1986, spillede hun i bandet Datzu, hun forlod bandet for at begynde sin solokarriere.

Efter at bryde et langvarigt partnerskab med pianisten Peter Schenderlein, flyttede hun i 2007 sammen med ny kæreste Allgäu Helmut Maier, som hun havde mødt gennem internettet. I 2009 stoppede deres forhold igen.

Om natten den 17. februar 2010 begik hun selvmord i Thannhausen, 51 år.

Rockmusikere fra Tyskland
Personer der har begået selvmord
Vinskue

Et vinskue er – homologt til et dyrskue – vinavleres udstilling af deres egenproducerede vin. I lighed med ved dyrskuet foregår der også en bedømmelse af de udstillede produkter. Tidsmæssigt kan der ved et vinskue være en adskillelse mellem udstilling og bedømmelse, således at denne er afviklet nogen tid i forvejen.

Vinskuer afholdes typisk en gang årligt, som lokale, regionale eller nationale begivenheder. Somme tider er de begrænsede til bestemte typer af vin, således at man f.eks. bedømmer og udstiller forrige års hvidvin i forsommeren og tilsvarende med rødvinen i eftersommeren.

Foruden vinproducenter deltager eventuelt leverandører af produkter til vinavl og vinproduktion på vinskuer.

Vinskuer, der afholdes af hobbyvinavlere, er lukkede arrangementer. Der findes i Danmark kun ét egentligt vinskue med delvist offentlig adgang: Dansk Vinskue.

Vinskuer i Danmark 
 Dansk Vinskue

Eksterne kilder 

Udstillinger
Skue
Volvo S70

Volvo S70 er en bilmodel fra Volvo. Den blev introduceret i januar 1997 som en modificeret version af sedanmodellen af Volvo 850, og var i produktion frem til 2000. Stationcarversionen hedder Volvo V70.

Generelt 
S70 adskiller sig fra Volvo 850 gennem lakerede stødlister og dørhåndtag, nydesignede skørter, forkromede udstødningsrør samt hvide blinklysglas bagtil og en modificeret kabine. Ifølge Volvo fik modellen mere end 1800 ændringer, som skulle bringe modellens teknik op på den aktuelle standard. Motorprogrammet fik i første omgang derimod ingen væsentlige ændringer. Omfanget af standardudstyr er i forhold til Volvo 850 forbedret med bl.a. fire airbags, ABS, el-ruder og centrallåsesystem som standardudstyr i samtlige versioner.

Til modelåret 1999 fulgte et yderligere facelift med små optiske modifikationer − bl.a. et Volvo-logo med blå i stedet for sort baggrund − og stærkt moderniseret teknik, bl.a. større sideairbags, et motorprogram som med indføringen af et elektronisk gasspjæld blev moderniseret samt en automatgearkasse med adaptiv skiftelogik.

I det sidste produktionsår fik modellerne med sugemotor en femtrins automatgearkasse, som afløste den hidtidige firetrins. Desuden blev den 10-ventilede 2,4-litersmotor afløst af en version af den 20-ventilede, hvor gasspjældet ikke åbner helt hvilket reducerede effekten til 140 hk i stedet for de sædvanlige 170.

I august 2000 blev produktionen af Volvo S70 indstillet, og den mindre Volvo S60 introduceret som efterfølger.

Specielle versioner

S70 R 
S70 R er en sedanudgave af V70 R. Den blev kun solgt i modelåret 1998, og kun med forhjulstræk.

S70 AWD 
Mellem foråret 1997 og sommeren 2000 kunne S70 leveres i en firehjulstrukket version, som blev solgt under navnet S70 AWD. Kunden kunne vælge mellem en femtrins manuel og en firetrins automatisk gearkasse, mens den eneste motormulighed var turbobenzinmotoren på 2,4 liter. I forhold til de forhjulstrukne versioner er frihøjden let øget.

Sikkerhed 
Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne Hur säker är bilen? er/var S70 samt 850 og V70 klassificeret som følger:
 1999: Mindst 50 % bedre end middelbilen
 2001: Mindst 40 % bedre end middelbilen
 2003: Mindst 30 % bedre end middelbilen
 2005: Mindst 30 % bedre end middelbilen
 2007: Mindst 20 % bedre end middelbilen
 2009: Mindst 20 % bedre end middelbilen
 2011: Mindst 20 % bedre end middelbilen
 2013: Mindst 20 % bedre end middelbilen
 2015: Mindst 20 % bedre end middelbilen
 2017: Mindst 20 % bedre end middelbilen
 2019: Mindst 20 % bedre end middelbilen

Tekniske data 

Benzinmotorerne er af fabrikanten godkendt til brug med E10-brændstof.

Referencer

Litteratur 
 Automobil Revue. Katalog 1998 og 2000 (på tysk og fransk).

Eksterne henvisninger 

S70
Store mellemklassebiler
Forhjulstrukne biler
Biler introduceret i 1997
Biler fra 1990'erne
Biler fra 2000'erne
Tostrup (Sydslesvig)

Tostrup (dansk) eller Tastrup (tysk) er en landsby og var indtil 1. marts 2023 en kommune beliggende sydøst for Flensborg i det nordlige Angel i Sydslesvig. Den er nu en del af kommunen Hyrup (Sydslesvig). Kommunen består af Store og Lille Tostrup (Klein Tastrup) og Tostrupmark (Tastrupfeld) samt arealer Hummelroj og Nybro. Administrativt hører Tostrup Kommune under Slesvig-Flensborg kreds i den nordtyske delstat Slesvig-Holsten. Tostrup er omgivet af Tarup i nord, Hyrup og Veseby i øst, Lille Volstrup i syd og Martinstiftelse i vest. Grænsen til Sønderup markeres gennem Himmelbjerget.

For at undgå indlemmelsen i Flensborg Kommune, havde Tostrup sammen med nabobyer Sønderup (med Adelbylund) og Tarup så sent som i 1966 forenet sig til den nye kommune Adelby. Til trods for dette blev Adelbylund i 1970 indlemmet i Flensborg, Tarup og Sønderup fulgte 1974. Tostrup derimod fortsatte som selvstændig kommune. Kommunen samarbejder på administrativt plan med andre kommuner i Hyrup kommunefælleskab (Amt Hürup). I den danske periode indtil 1864 hørte landsbyen under Adelby Sogn (Husby Herred, Flensborg Amt).

Tostrup er første gang nævnt 1423. Stednavnet er afledt af personnavnet glda. Tosti, en kortform af Torsten, hvilket er en forbindelse af gudsnaven Tor og sten (sml. f.eks. Tostrup/Tosterup i Skåne). På dansk findes også formen Tastrup. Den sønderjyske / angeldanske udtale er Tåstrup. . I byen og omegn fandtes en række fund fra mellemste og yngre jernalder. 

Ved folkeafstemningen om Slesvigs statslige tilhørsforhold i 1920, stemte 158 af Tostrups beboere tysk og kun 11 dansk.

Eksterne henvisninger 

 Kommunens hjemmeside

Noter 

Byer i Angel
Byer i Kreis Slesvig-Flensborg
Byer i Slesvig-Holsten
Benedikte Kiær

Benedikte Kiær (født 10. december 1969 i Gentofte) er en dansk politiker, der er borgmester i Helsingør Kommune, valgt for Det Konservative Folkeparti.

Baggrund 
Kiær blev cand.scient.pol. fra Københavns Universitet i 2001. Fra 2000 til 2001 var hun seniorkonsulent og teamchef i Rostra A/S, og fra 2001 til 2006 chefkonsulent i PrimeTime Kommunikation A/S. Siden 2006 har hun været kommunikationsrådgiver i BioGasol.

Kiær er gift med selvstændig mekaniker Lars Beckwith Dam.

Politisk karriere 
Hendes politiske engagement begyndte i 1991, da hun meldte sig ind i Det Konservative Folkeparti. I 1990'erne arbejdede hun i partiets sekretariat på Christiansborg.

Fra 2006 til udnævnelsen som minister var hun medlem af regionsrådet i Region Hovedstaden, og fra 1. januar 2010 tillige byrådsmedlem i Helsingør Kommune.
I 2009 var hun de konservatives spidskandidat til Region Hovedstaden, hvor hun fik 16.853 stemmer og blev medlem af forretningsudvalget. Ved kommunalvalget samme år blev hun desuden valgt til Helsingør Byråd.

Hun var opstillet til Folketinget i Hillerødkredsen 2005-2008, i Rudersdalkredsen 2008-2010 og i Gentoftekredsen 2010-2013.
Fra 23. februar 2010 til 3. oktober 2011 var hun Danmarks socialminister.
Hun opnåede valg til Folketinget ved Folketingsvalget 2011 og var medlem fra 15. september 2011.
Herefter blev hun valgt som partiets politiske ordfører.

Borgmester i Helsingør Kommune 
Kiær offentliggjorde 27. juni 2012, at hun ved Kommunalvalget 2013 var De Konservatives borgmesterkandidat i Helsingør Kommune.
Hun havde da været ude i en intern afstemning mod blandt andet den mangeårige borgmester Per Tærsbøl.
Samme dag trådte hun tilbage som politisk ordfører.
Hun blev borgmester i Helsingør Kommune og nedlagde i den forbindelse sit mandat i Folketinget den 1. januar 2014.

Kilder og eksterne henvisninger 

 Benedikte Kiærs hjemmeside
 Regionspolitiker bliver socialminister DR.dk 23. feb. 2010

Politologer fra Danmark
Danske ministre fra Det Konservative Folkeparti
Socialministre fra Danmark
Regionsrådsmedlemmer fra Det Konservative Folkeparti
Regeringen Lars Løkke Rasmussen I
Personer i Kraks Blå Bog
Borgmestre fra Det Konservative Folkeparti
Folketingsmedlemmer i 2010'erne
Borgmestre i Helsingør
Borgmestre i Danmark 2018-2021
Alumni fra Københavns Universitet
Borgmestre i Danmark 2022-2025
Charlotte Sahl-Madsen

Charlotte Sahl-Madsen (født 26. august 1964 i Holstebro) er en dansk erhvervsleder og konservativ politiker, der var minister for videnskab, teknologi og udvikling fra 23. februar 2010 til 3. oktober 2011.

Charlotte Sahl-Madsen tog i 1983 en nysproglig studentereksamen fra Holstebro Gymnasium. Ifølge sit officielle CV begyndte hun to år senere, i 1985, på jurastudiet ved Aarhus Universitet, men fik aldrig afsluttet studiet.

Sahl-Madsen har tidligere været formand og direktør for Danfoss Universe, direktør i LEGO, medlem af Økonomi- og Erhvervsministeriets ekspertgruppe om oplevelsesøkonomi, samt bestyrelsesmedlem i ministeriets innovationsenhed.

15. maj 2012 tiltrådte hun som formand for Syddanske Mediers bestyrelse. I 2017 blev hun ansat som direktør i Børnenes Hovedstad i Billund.

Hun er bosiddende i Staby i Vestjylland.

Referencer 

Personer fra Holstebro
Danske ministre fra Det Konservative Folkeparti
Regeringen Lars Løkke Rasmussen I
Erhvervsfolk fra Danmark
Danskere i 2000-tallet
Folketingskandidater fra Det Konservative Folkeparti
Personer i Kraks Blå Bog
Erhvervskvinder
Johannes Lassen

Johannes Lassen (født 7. maj 1979) er en dansk skuespiller.

Johannes Lassen er uddannet fra Skuespillerskolen ved Odense Teater i 2007.

Han har bl.a. medvirket i forestillinger på Odense Teater, på Teater Momentum, Teater Grob og på Folketeatret.

Filmografi 
 Far til fire - i stor stil (2006)
 Broderskab (2010)
 1864 (2014)
 Sommeren92 (2015)
 Bedrag (2016)
 Flaskepost fra P (2016)
 Du forsvinder (2016)
 Gidseltagningen (2017)
 Advokaten (2018)
 The Guardian Angel (2018)
 Gidseltagningen 2 (2019)
 Den som dræber - Fanget af mørket sæson 2 (2021)
 Alfa (2020)

Eksterne henvisninger 

 

Skuespillere fra Danmark
Bent Nielsen (seminarierektor)

Bent Nielsen (født 13. november 1929 i Hvidovre, død 26. december 2007) var lektor ved Danmarks Lærerhøjskole og derefter seminarierektor i Silkeborg og Odense.

Bent Nielsen tog studentereksamen i 1948. I 1953 tog han lærereksamen fra Jonstrup Statsseminarium, og i 1971 blev han cand.pæd. fra Danmarks Lærerhøjskole i pædagogik, også betegnet cand.pæd.pæd.

 1956-1971 lærer ved Københavns kommunale skolevæsen
 1971-1972 adjunkt i pædagogiske fag på Odense Seminarium
 1972-1979 lektor i pædagogisk filosofi ved Danmarks Lærerhøjskole
 1979-1984 rektor for Th. Langs Seminarium og HF
 1984-1997 rektor for Odense Seminarium

Bent Nielsen var medlem af bestyrelsen for Københavns Socialpædagogiske Seminarium 1977-1989 og for Landsforeningen af Bestyrelser for de Socialpædagogiske Seminarier 1980-1987.

Han har bl.a. skrevet »Praksis og kritik«, 1973.

Kilde 

Skolefolk fra Danmark
Danskere i 1900-tallet
Personer i Kraks Blå Bog (afdøde)
Personer fra Hvidovre
2 World Trade Center

200 Greenwich Street er adressen for en ny kontorbygning der er ved at blive blive opført som en del af genopbygningen af World Trade Center i New York. Bygningen er også kendt som World Trade Center 2, og vil ligge placeret på den østlige side af Greenwich Street, tværs over gaden fra den oprindelige placering af tvillingetårnene, som blev ødelagt under terrorangrebet den 11. september 2001.

Den 79-etager høje bygning blev tegnet af Foster and Partners, og vil få en højde af 1.270 fod (387 m), med en stativ-formet antenne, der giver bygningen en samlet højde på 1.350 fod (411 m)

Hvis genopbygningen går efter planen, vil tårnet være den anden-højeste skyskraber i det nye World Trade Center og den tredje-højeste i New York, efter Empire State Building. Tårnet er designet til at ligne en diamant.

Det samlede etageareal på 200 Greenwich Street forventes at omfatte 2,4 millioner kvadratfod (220.000 kvadratmeter) af kontorlokaler.

Referencer

Eksterne links 
 200 Greenwich Street  – Hjemmeside
 200 Greenwich Street Images  
 200 Greenwich Street Design Update (video) 
 Foster + Partners 
 Skyscraperpage.com  – Diagram over bygningen

World Trade Center
Skyskrabere på Manhattan
Iblis

Iblis (, Iblīs) eller  Shaitan (, Shayṭān) er djævelen i Islam.
Han regnes for at være en djinni, en ildånd, i modsætning til englene der er lavet af lys. Ifølge Koranen 7:11-12 var Iblis ikke en engel: Allah skabte tre slags væsner: englene, mennesker og djinner. englene var ude af stand til at synde, fordi kun mennesker og djinner havde fri vilje til at vælge mellem godt og ondt.

Da Allah befalede, at englene og djinner skulle bøje sig for Adam, det første menneske, bøjede alle englene sig, men djinnen Iblis nægtede: Han mente, han stod over mennesket, fordi han som djinn var skabt af ild, mens mennesket var lavet af ler. 

Som straf blev han forvist til Jahannam, men har frihed frem til dommedagen for at bringe mennesker på afveje. 

Islam
Dæmoner
Satan
Nintendo DSi XL

Nintendo DSi XL (kendt som  i Japan,) er en håndholdt spillekonsol produceret af Nintendo, og den fjerde version af Nintendo DS-konsollen, med den tidligere version værende Nintendo DSi. Den blev udgivet i Japan den 21. november 2009, og blev udgivet i Europa den 5. marts 2010, i Australien den 15. marts 2010 og i Nordamerika den 28. marts 2010.

Specifikationer 
Nintendo DSi XL har den samme tekniske indmad som Nintendo DSi, dvs. samme størrelse processor, hukommelse m.v., men som navnet antyder har Nintendo DSi XL væsentlig større skærme (4,2" pr. skærm, dvs. 93% større end Nintendo DS Lite), og leveres også med en større stylus. Derudover har Nintendo DSi XL nogle andre præinstallerede programmer end de tidligere modeller og maskinen har en lidt længere batterilevetid i forhold til Nintendo DSi.

Nintendo DSi XL kan spille de samme spil som Nintendo DSi

Referencer 

Mobile spillekonsoller fra Nintendo
Mikkel Schøler

Mikkel Schøler (født 24. juni 1981 i Aarhus) er en dansk politiker, der i perioden 2009-2010 var landsformand for Europæisk Ungdom.

Ved valget til Europa-Parlamentet 7. juni 2009 var han kandidat for Socialdemokraterne, efter han i længere tid havde været aktiv samt bestredet flere tillidsposter inden for DSU og Frit Forum. I forsommeren 2009 blev han valgt som landsformand for Europæisk Ungdom. Fra januar 2007 til marts 2008 var Mikkel valgt medlem af Syddansk Universitets bestyrelse.

Han blev student fra Aarhus Katedralskole i 2000 og kandidat i statskundskab fra Syddansk Universitet i 2009. Han er bosat i Odense.

Socialdemokrater fra Danmark
Politologer fra Danmark
Debattører fra Danmark
Personer fra Aarhus